নকল মুদ্রাকে প্রাচীন মুদ্রা বলে বিক্রি করার অভিযোগ, গ্রেফতার ২

অণ্ডাল: নকল মুদ্রা প্রাচীন বলে বিক্রির অভিযোগে অণ্ডাল থানার উখরা ফাঁড়ির পুলিশ গ্রেফতার করল দুই প্রতারককে। ধৃতদের নাম মীর আমিরুল ও শেখ আসাদুল্লাহ। দু’জনেই বীরভূম (Birbhum) জেলার আহমেদপুর থানার কল্যাণপুর এলাকার বাসিন্দা (District News)।

পুলিশ সূত্রে জানা গেছে, প্রতারকরা উখরা এলাকার এক বাসিন্দাকে জানায় তাদের কাছে অতি প্রাচীন কয়েকটি মুদ্রা রয়েছে, যা তারা বিক্রি করতে চায়। পুরো মুদ্রার জন্য সাড়ে চার লক্ষ টাকা দাবি করা হয়। প্রাথমিকভাবে আড়াই লক্ষ টাকার বিনিময়ে ওই ব্যক্তিকে কিছু মুদ্রা দেওয়া হয়। পরে আরও ২ লক্ষ টাকা চাওয়া হলে সন্দেহ হয় ক্রেতার। যাচাই করে দেখা যায় মুদ্রাগুলি আসলে নকল। প্রতারিত বুঝে তিনি পুলিশের সঙ্গে যোগাযোগ করেন।

আরও পড়ুন: দুর্গাপুজোর আর্থিক অনুদান কর্মসূচি, ১৫৮টি পুজো কমিটি পেল অনুদানের চেক

এরপর পুলিশ ফাঁদ পেতে প্রতারকদের উখরায় ডেকে পাঠায়। পরিকল্পনামাফিক সেখানে পৌঁছতেই মীর আমিরুল ও শেখ আসাদুল্লাহকে গ্রেফতার করে পুলিশ। তাদের কাছ থেকে উদ্ধার হয়েছে বেশ কিছু নকল মুদ্রা, প্রায় ২ লক্ষ টাকা এবং একটি চারচাকাওয়ালা গাড়ি।

ধৃতদের শুক্রবার দুর্গাপুর মহাকুমা আদালতে পেশ করা হয়। বিচারক তাদের ৬ দিনের পুলিশ হেফাজতের নির্দেশ দেন। তদন্তকারীদের মতে, এই চক্রে আরও কেউ জড়িত রয়েছে কিনা এবং এর আগে এরা কাদের প্রতারণা করেছে, তা জিজ্ঞাসাবাদে প্রকাশ পেতে পারে। ঘটনার বিষয়ে আসানসোল দুর্গাপুর পুলিশ কমিশনারেটের ডিসি ইস্ট অভিষেক গুপ্তা একটি প্রেস মিটে বিস্তারিত জানান।